འཕྲོས་གཞི་གཉིས་པ་ཕོ་བྲང་ནི།སྤྱིར་བཏང་གཞི་ཡི་གནས་ལུགས་འཆད་སྐབས་ཕོ་བྲང་དང་།གཞལ་ཡས་ཁང་།ཡེ་རིག་གི་ཀློང་།དག་པའི་ཞིང་ཁམས།ཤེལ་གྱི་གུར་ཁང་སོགས་ཐ་སྙད་མང་དག་ཅིག་ཡོད་མོད།འོན་ཀྱང་དེ་དག་ལ་འགྲེལ་བཤད་གནང་སྐབས་གཞི་རིག་པ་ཉིད་ཁོ་ན་ཉིད་ལས་ཟག་བཅས་རྡུལ་ལུས་ཀྱི་ཕོ་བྲང་དང་ཤེལ་གྱི་གུར་ཁང་ལྟ་བུར་འགྲེལ་ན་གོ་རྒྱུ་དེ་ཙམ་མེད་སྟབས།དེས་ན་བདེ་བ་ཆེན་པོའི་ཕོ་བྲང་ནི།སེམས་ཉིད་འོད་གསལ་ཟེར་ནའང་འདྲ།གཞི་རིག་པའི་རྒྱལ་པོ།སེམས་ཉིད་མ་བཅོས་པའི་ངང་ལ་གནས་པའི་ཚུལ་དེ་རང་ལ་གོ་དགོས་པ་འདྲ་ཞིག་མཐོང་གིན་ཡོད་ཞུ།དེ་མིན་འཆད་ཚུལ་གཞན་ཡང་དཔེར་ན།སྐྱབས་འགྲོའི་ལྷ་བསྐྱེད་སྐབས་སུ་སྤྱི་གཙུག་ཁྲུ་གང་མདུན་གྱི་ནམ་མཁའ་ལ།རང་གི་དྲིན་ཅན་རྩ་བའི་བླ་མ་ཀུན་བཟང་གཤེན་ལྷ་དང་གཉིས་སུ་མེད་པ་སོགས་ཡོད་པ་རྣམས་ཀྱང་དོན་དུ་གོང་ཞུས་ལས་འདའ་ས་གཞན་མེད་པར་སེམས།།